Un’ora de olvidu

Nontesta o binu deo non ti canto
sas serenas binnennas, sos sarmentos
de sas binzas, apertas a sos bentos;
nontesta binu buffo e non ti vanto.

Chelzo bier, mi chelzo imbreagare,
ca so de milli rabbias sididu;
e su coro chi troppu nd’hat suffridu
tenet bisonzu de ismentigare.

Subra sa mente chi andat lontanu
chelzo che una nèula distendere
ca so istancu de leare e d’endere
custos impetos tuos coro vanu.

Buffemus!… Bella giovana cumbida!
Cun sa grazia chi hasa e cun sa trassa;
bene pienamila custa tassa
ca b’affogo sos males de sa vida!